Document ID: 32012L0011

DIREKTIVA 2012/11/EU EVROPSKEGA PARLAMENTA IN SVETA
z dne 19. aprila 2012
o spremembi Direktive 2004/40/ES o minimalnih zdravstvenih in varnostnih zahtevah v zvezi z izpostavljenostjo delavcev tveganjem, ki nastajajo zaradi fizikalnih dejavnikov (elektromagnetnih sevanj) (18. posamična direktiva v smislu člena 16(1) Direktive 89/391/EGS)
EVROPSKI PARLAMENT IN SVET EVROPSKE UNIJE STA -
ob upoštevanju Pogodbe o delovanju Evropske unije in zlasti člena 153(2) Pogodbe,
ob upoštevanju predloga Evropske komisije,
po posredovanju osnutka zakonodajnega akta nacionalnim parlamentom,
ob upoštevanju mnenja Evropskega ekonomsko-socialnega odbora (1),
po posvetovanju z Odborom regij,
v skladu z rednim zakonodajnim postopkom (2),
ob upoštevanju naslednjega:
(1)
Po začetku veljavnosti Direktive 2004/40/ES Evropskega parlamenta in Sveta (3) so zainteresirane strani, zlasti v medicinski skupnosti, izrazile resne pomisleke zaradi učinkov, ki bi jih lahko imelo izvajanje navedene direktive na uporabo medicinskih postopkov, temelječih na medicinskem slikanju, kakor tudi učinkov na nekatere industrijske dejavnosti.
(2)
Komisija je preverila argumente, ki so jih navedle zainteresirane strani, in odločila, da bo ponovno obravnavala nekatere določbe Direktive 2004/40/ES na podlagi novih znanstvenih dokazov.
(3)
Rok za prenos Direktive 2004/40/ES je bil z Direktivo 2008/46/ES Evropskega parlamenta in Sveta (4) odložen na 30. april 2012, da bi se do tega datuma omogočilo sprejetje nove direktive na podlagi najnovejših dokazov.
(4)
Komisija je 14. junija 2011 sprejela predlog za novo direktivo, ki bi nadomestila Direktivo 2004/40/ES. Cilj nove direktive je zagotoviti visoko raven varovanja zdravja in varnosti delavcev ter nadaljevanje in razvoj medicinske in drugih industrijskih dejavnosti, ki uporabljajo elektromagnetna polja. Zato v pričakovanju sprejetja nove direktive do 30. aprila 2012 večina držav članic še ni prenesla Direktive 2004/40/ES.
(5)
Vendar zaradi tehnične zapletenosti vsebine ni verjetno, da bi bila nova direktiva sprejeta pred 30. aprilom 2012.
(6)
Zato bi bilo treba rok, torej 30. april 2012, podaljšati. Zato bi ta direktiva morala začeti veljati na dan svoje objave -
SPREJELA NASLEDNJO DIREKTIVO:
Člen 1
V členu 13(1) Direktive 2004/40/ES se datum "30. aprila 2012" nadomesti z datumom "31. oktobra 2013".
Člen 2
Ta direktiva začne veljati na dan objave v Uradnem listu Evropske unije.
Člen 3
Ta direktiva je naslovljena na države članice.
V Strasbourgu, 19. aprila 2012

Labels: 0
9
15
20